Седем паметници на културата и два природни обекти са признати за уникални обекти от световно значение и ca включени в Списъка на световното наследство на [ЮНЕСКО](http://www.unesco-bg.org/culture/bul-ch/?language=bg&article=documents&section=general&post=19):

[Тракийската гробница в Казанлък](http://www.unesco-bg.org/culture/bul-ch/?language=bg&article=documents&section=ch&post=5), [Мадарският конник](http://www.unesco-bg.org/culture/bul-ch/?language=bg&article=documents&section=ch&post=4), [Боянската църква](http://www.unesco-bg.org/culture/bul-ch/?language=bg&article=documents&section=ch&post=3), [Ивановските скални църкви](http://www.unesco-bg.org/culture/bul-ch/?language=bg&article=documents&section=ch&post=6), [Тракийската гробница в Свещари](http://www.unesco-bg.org/culture/bul-ch/?language=bg&article=documents&section=ch&post=8), [Рилският манастир](http://www.unesco-bg.org/culture/bul-ch/?language=bg&article=documents&section=ch&post=7), [Старият град в Несебър,](http://www.unesco-bg.org/culture/bul-ch/?language=bg&article=documents&section=ch&post=9) [Биосферният резерват Сребърна](http://www.unesco-bg.org/culture/bul-ch/?language=bg&article=documents&section=ch&post=11), [Националният парк Пирин](http://www.unesco-bg.org/culture/bul-ch/?language=bg&article=documents&section=ch&post=10).

**Боянска църква „Св. Никола и св. Пантелеймон”**.

Тя е един от малкото цялостно съхранени средновековни паметници, достигнали до наши дни. В архитектурата й се различават три строителни етапа – Х–ХІ в., ХІІІ в. и ХІХ в. Боянската църква дължи световната си известност преди всичко на уникалните си стенописи – дело на неизвестен талантлив майстор, които представляват една от най-ценните сбирки на средновековната църковна живопис. Изобразените сцени и композиции с образи на светци, ангели, както и ктиторските и царските портрети са строго индивидуализирани и се отличават с изключителна виталност. От 2003 г. е филиал на Националния исторически музей.

**Ивановски скални църкви**

Те са разположени край с. Иваново, на 18 км от Русе. Включват малки скални църкви, параклиси и килии, издълбани на различна височина в скалите по поречието на река Русенски Лом. Създадени са през периода Х-XIV век, като превръщат долината на реката и нейните притоци в българско духовно средище. Забележителни са с много добре запазени стенописи от 13 и 14 век. Световна известност имат стенописите в църквата „Св. Богородица“ от XIV век, които са сред върховете в развитието на средновековното изкуство. По стените на манастирските помещения са съхранени голям брой графити.

**Казанлъшка гробница**

Тя е един от най-забележителните паметници на тракийската култура от края на IV в. пр.Хр. Представлява кръгла гробна камера с кошеровиден купол, извисяващ се на височина 3.25 метра, и с диаметър 2.65 м. Свързана е с входа чрез тесен правоъгълен коридор с островръх свод. Гробницата е уникална със своите стенописи. Техниката им е фреско, енкаустика и темпера. Върху сводовете на коридора са представени сцени от воинския живот на погребания. В засводената част на гробната камера са разположени композициите с мъжа (покойния благородник), седнал зад отрупана с ястия трапеза, и неговата съпруга, както и групата със слугите, флейтистките, конярите. По своето композиционно решение, изключително майсторство и аристократично въздействие тези стенописи са сред най-значимите постижения в живописта на античния свят. Построеното в съседство с оригинала копие е ежедневно отворено за посетители.